CELEX: 32012R1147
Language: sk
Date: 2012-12-04 00:00:00
Title: Nariadenie Komisie (EÚ) č. 1147/2012 zo 4. decembra 2012 , ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie včelieho vosku (E 901), karnaubského vosku (E 903), šelaku (E 904) a mikrokryštalického vosku (E 905) na určitom ovocí  Text s významom pre EHP

5.12.2012   
            
            
               SK
            
            
               Úradný vestník Európskej únie
            
            
               L 333/34
            
         NARIADENIE KOMISIE (EÚ) č. 1147/2012
   zo 4. decembra 2012,
   ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie včelieho vosku (E 901), karnaubského vosku (E 903), šelaku (E 904) a mikrokryštalického vosku (E 905) na určitom ovocí
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
            
         
               (2)
            
            
               Uvedený zoznam sa môže zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
            
         
               (3)
            
            
               Podľa článku 3 ods. 1 nariadenia (ES) č. 1331/2008 sa zoznam Únie obsahujúci prídavné látky v potravinách môže aktualizovať buď na podnet Komisie, alebo na základe žiadosti.
            
         
               (4)
            
            
               Komisia dostala viacero žiadostí o povolenie používania včelieho vosku (E 901) na paprikách, rajčinách, uhorkách, banánoch, mangách a avokádach, na granátových jablkách a na každom ovocí, používania karnaubského vosku (E 903) a šelaku (E 904) na granátových jablkách a na mangách, avokádach a papájach a používania mikrokryštalického vosku (E 905) na ananásoch. Tieto žiadosti sa sprístupnili členským štátom.
            
         
               (5)
            
            
               Žiadosti sa týkali včelieho vosku (E 901), karnaubského vosku (E 903), šelaku (E 904) a mikrokryštalického vosku (E 905) ako povlakovej látky na povrchové ošetrenie tohto ovocia či zeleniny podobnej ovociu s cieľom umožniť lepšiu konzerváciu. Ošetrenie chráni ovocie proti strate vody a oxidácii a zabraňuje množeniu plesní a určitých mikroorganizmov. Existujú technologické dôvody najmä v prípade ovocia, ktoré sa dováža predovšetkým z krajín s tropickým podnebím. Toto ovocie potrebuje ochranu takisto počas dlhej prepravy.
            
         
               (6)
            
            
               Tieto prídavné látky v potravinách sú určené na vonkajšie ošetrenie a neočakáva sa, že by prenikli do vnútornej, jedlej časti ovocia. Z tohto dôvodu ošetrovanie ovocia, ktorého kôra sa nekonzumuje, by nemalo mať vplyv na ľudské zdravie. Preto je vhodné umožniť používanie včelieho vosku (E 901), karnaubského vosku (E 903), šelaku (E 904) a mikrokryštalického vosku (E 905) na takom ovocí, ktoré sa dováža predovšetkým z krajín s tropickým podnebím, t. j. na banánoch, mangách, avokádach, granátových jablkách, papájach a ananásoch.
            
         
               (7)
            
            
               Podľa článku 3 ods. 2 nariadenia (ES) č. 1331/2008 Komisia má požiadať Európsky úrad pre bezpečnosť potravín (ďalej len „úrad“) o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, keď by predmetná aktualizácia nemala mať vplyv na ľudské zdravie. Keďže povolenie používania včelieho vosku (E 901) na banánoch, mangách a granátových jablkách, používanie karnaubského vosku (E 903) a šelaku (E 904) na granátových jablkách, mangách, avokádach a papájach a používanie mikrokryštalického vosku (E 905) na ananásoch je aktualizáciou uvedeného zoznamu, ktorá by nemala mať vplyv na ľudské zdravie, nie je potrebné požiadať o stanovisko uvedeného úradu.
            
         
               (8)
            
            
               Komisia ďalej zváži žiadosti o používanie voskov na iných druhoch ovocia a zeleniny, pričom zohľadní bezpečnosť spotrebiteľa, keď sa predpokladá konzumácia vonkajších častí, technologické odôvodnenie a možné zavádzanie spotrebiteľa, ako aj požiadavky na označovanie.
            
         
               (9)
            
            
               Podľa prechodných ustanovení nariadenia Komisie (EÚ) č. 1129/2011 (3) zoznam prídavných látok v potravinách stanovený v prílohe II k nariadeniu (ES) č. 1333/2008 sa v zásade uplatňuje od 1. júna 2013. S cieľom umožniť nové používanie povolených prídavných látok v potravinách na trhu pred týmto dátumom je potrebné stanoviť skorší dátum uplatňovania, pokiaľ ide tieto použitia.
            
         
               (10)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť.
            
         
               (11)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Zmena a doplnenie nariadenia (ES) č. 1333/2008
   Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. decembra 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 16.
   
      (2)  Ú. v. EÚ L 354, 31.12.2008, s. 1.
   
      (3)  Ú. v. EÚ L 295, 12.11.2011, s. 1.
   
      PRÍLOHA
      V časti E prílohy II k nariadeniu (ES) č. 1333/2008 sa v kategórii potravín 04.1.1. „Čerstvé ovocie a čerstvá zelenina v celistvosti“ položky E 901, E 903, E 904 a E 905 nahrádzajú takto:
      
         
                      
                  
                  
                     „E 901
                  
                  
                     biely a žltý včelí vosk
                  
                  
                     
                        quantum satis
                     
                  
                  
                      
                  
                  
                     iba povrchové ošetrenie ovocia: citrusových plodov, melónov, jabĺk, hrušiek, broskýň, ananásov, banánov, máng, avokád a granátových jabĺk a ako povlaková látka na orechy
                  
                  
                     Obdobie uplatňovania, pokiaľ ide o banány, mangá, avokáda a granátové jablká:
                     od 25. decembra 2012
                  
               
                      
                  
                  
                     E 903
                  
                  
                     karnaubský vosk
                  
                  
                     200
                  
                  
                      
                  
                  
                     iba povrchové ošetrenie ovocia: citrusových plodov, melónov, jabĺk, hrušiek, broskýň, ananásov, granátových jabĺk, máng, avokád a papájí a ako povlaková látka na orechy
                  
                  
                     Obdobie uplatňovania, pokiaľ ide o granátové jablká, mangá, avokáda a papáje:
                     od 25. decembra 2012
                  
               
                      
                  
                  
                     E 904
                  
                  
                     šelak
                  
                  
                     
                        quantum satis
                     
                  
                  
                      
                  
                  
                     iba povrchové ošetrenie ovocia: citrusových plodov, melónov, jabĺk, hrušiek, broskýň, ananásov, granátových jabĺk, máng, avokád a papájí a ako povlaková látka na orechy
                  
                  
                     Obdobie uplatňovania, pokiaľ ide o granátové jablká, mangá, avokáda a papáje:
                     od 25. decembra 2012
                  
               
                      
                  
                  
                     E 905
                  
                  
                     mikrokryštalický vosk
                  
                  
                     
                        quantum satis
                     
                  
                  
                      
                  
                  
                     iba povrchové ošetrenie ovocia: melónov, papájí, máng, avokád a ananásov
                  
                  
                     Obdobie uplatňovania, pokiaľ ide o ananásy:
                     od 25. decembra 2012“